
VENDIM

Nr. 628, datë 29.7.2020
PËR MIRATIMIN E MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE “CARITAS SHQIPTAR”, PËR BASHKËPUNIM NË FUSHËN E NDËRTIMIT TË BANESAVE PAS FATKEQËSISË

Në mbështetje të nenit 100 të Kushtetutës dhe të nenit 20, të ligjit nr. 97/2019, “Për miratimin e aktit normativ nr. 9, datë 16.12.2019, të Këshillit të Ministrave, ‘Për përballimin e pasojave të fatkeqësisë natyrore’”, me propozimin e ministrit të Shtetit për Rindërtimin, Këshilli i Ministrave 

VENDOSI:

1. Miratimin e marrëveshjes ndërmjet Këshillit të Ministrave të Republikës së Shqipërisë dhe “Caritas Shqiptar”, për bashkëpunim në fushën e ndërtimit të banesave pas fatkeqësisë, sipas tekstit që i bashkëlidhet këtij vendimi.

2. Autorizimin e ministrit të Shtetit për Rindërtimin për nënshkrimin e kësaj marrëveshjeje.

3. Ngarkohen ministri i Shtetit për Rindërtimin dhe bashkitë Lezhë, Kurbin dhe Belsh për zbatimin e këtij vendimi.

Ky vendim hyn në fuqi menjëherë.

ZËVENDËSKRYEMINISTËR
Erion Braçe
    Nr. Prot   Nr. Prot                                                                                         Tiranë__.__.2020
MARRËVESHJE BASHKËPUNIMI

NDËRMJET KËSHILLIT TË MINISTRAVE DHE “CARİTAS SHQİPTAR” PËR BASHKËPUNIM NË FUSHËN E NDËRTIMIT TË BANESAVE PAS FATKEQËSISË

Sot, në datën  .  . 2020, lidhet kjo marrëveshje ndërmjet Këshillit të Ministrave të Republikës së Shqipërisë dhe “Caritas Shqiptar” (shoqatë jofitimprurëse), me seli ligjore në Tiranë në rr. “Don Bosko”, e njohur dhe regjistruar si person juridik, në bazë të vendimit të Gjykatës së Rrethit Gjyqësor Tiranë, me nr. 6415, datë 3.10.1995, si dhe me ndryshimet e tjera përkatëse të depozituara në regjistrin e OJF-ve të kësaj Gjykate, i përfaqësuar nga Atë Antonio Leuci, përfaqësues ligjor (Drejtor Kombëtar), banues për shkak të misionit në Shënkoll, Lezhë, madhor dhe me zotësi të plotë juridike për të vepruar, i referuar më poshtë si “Donatori”, të cilëve bashkërisht iu referohet si “Palët”, dhe secilit prej tyre si “Pala”. 

Duke qenë se:

A. Në mëngjesin e datës 26 nëntor 2019, në Shqipëri u regjistrua një ndër tërmetet më të fuqishëm të dekadave të fundit, nga i cili u dëmtuan rëndë qarqet Durrës, Lezhë dhe Tiranë. Për përballimin e situatës së krijuar nga tërmeti është shpallur gjendja e fatkeqësisë natyrore me vendimin nr. 750, datë 27.11.2019, të Këshillit të Ministrave, “Për shpalljen e gjendjes së fatkeqësisë natyrore në qarqet Durrës dhe Tiranë”, dhe me vendimin nr. 751, datë 29.11.2019, të Këshillit të Ministrave, “Për disa shtesa në vendimin nr. 750, datë 27.11.2019, është përfshirë dhe qarku Lezhë. 

B. Ligji nr. 97/2019, “Për miratimin e aktit normativ nr. 9, datë 16.12.2019, të Këshillit të Ministrave, ‘Për përballimin e pasojave të fatkeqësisë natyrore’”, ka përcaktuar kuadrin e nevojshëm ligjor, organet përgjegjëse, si dhe një sërë masash që do të mundësojnë rimëkëmbjen e komuniteteve dhe të territoreve të prekura nga fatkeqësitë natyrore, ku ndër të tjera ka përcaktuar mundësinë e palëve të treta të cilat nëpërmjet donacioneve, të kontribuojnë në funksion të përballimit të këtyre pasojave.

C. Në përgjigje të kërkesave për mbështetje të qeverisë së Republikës së Shqipërisë janë solidarizuar edhe shumë shoqëri tregtare, organizata të ndryshme joqeveritare, individë, vendës ose të huaj, të cilët kanë shprehur vullnetin për të ofruar donacione të natyrave të ndryshme , në ndihmë të procesit të rindërtimit dhe të zhvillimit të zonave të reja të shpallura.

D. Kjo Marrëveshje Bashkëpunimi rregullon parimet themelore për realizimin e projektit (referuar në vijim si “Projekti”), të përbërë nga dy programe me qëllim përballimin e nevojës urgjente për strehim në zonat e prekura nga tërmeti që goditi Shqipërinë më datë 26 nëntor 2019: 

- Programi i mbështetjes cash “Multi purpose cash” për 334 familje të prekura nga tërmeti; 

- Programi i rindërtimit dhe rikonstruksionit të 100 njësive të banimit.

Palët, në referim të ligjit nr. 97/2019, “Për miratimin e aktit normativ nr. 9, datë 16.12.2019, të Këshillit të Ministrave të Republikës së Shqipërisë, “Për përballimin e pasojave të fatkeqësisë natyrore”, bien dakord si më poshtë vijon. 

Neni 1

Objekti i marrëveshjes

1.1 Objekt i kësaj marrëveshjeje është realizimi i Projektit, të përbërë nga dy programe: 

- Programi i mbështetjes cash “Multi purpose cash” për 334 familje të prekura nga tërmeti, sipas listës së përfitueseve që do t’i vihet në dispozicion Donatorit nga bashkitë përfituese;
- Programi i ndërtimit, për:

I. Rikonstruksion i lehtë i 30-të njësive të banimit;

II. Rikonstruksion i rëndë i 30-të njësive të banimit;

III. Rindërtim i 40-të njësive të banimit,
sipas propozimit të Donatorit dhe bazuar në kërkesës për nevojë dhe listave të përfitueseve të bashkive përfituese Lezhë, Kurbin dhe Belsh, bazuar në kushtet teknike të pranuara nga Palët dhe në përputhje me legjislacionin kombëtar në fuqi.

1.2 Në kuadër të kësaj Marrëveshjeje Bashkëpunimi, zbatimi i këtij Projektit do të bëhet nga Donatori dhe do të monitorohet nga bashkitë përfituese.

Neni 2

Masa e donacionit 
2.1 Masa e donacionit, sipas kësaj Marrëveshjeje Bashkëpunimi, do të detajohet si më poshtë: 
a) Programi i mbështetjes cash (si mbështetje e 334 familjeve të prekura nga tërmeti, të cilët do të përfitojnë 4 transferta, ku vlera e një transferte do të jetë në masën 15 531 (pesëmbëdhjetë mijë e pesëqind e tridhjetë e një) lekë. 

b) Programi i ndërtimit, për:

I. Rikonstruksion i lehtë i 30-të njësive të banimit, në vlerën maksimale 400 000 (katërqind mijë) lekë/shtëpi

II. Rikonstruksion i rëndë i 30-të njësive të banimit, në vlerën maksimale 800 000 (tetëqind mijë) lekë/shtëpi;

III. Rindërtim i 40 njësive të banimit, në vlerën maksimale 2 400 000 (dy milion e katërqind mijë) lekë/shtëpi.

2.2 Donacioni, sipas kësaj marrëveshjejeje, do t’u nënshtrohet parashikimeve ligjore në fuqi për përjashtimet fiskale përkatëse, në rastet e fatkeqësive natyrore, në kuadër të procesit të rindërtimit.

Neni 3

Detyrimet e palëve

3.1 Midis Donatorit dhe bashkive përfituese do të lidhet marrëveshjet përkatëse të bashkëpunimit, me qëllim zbatimin e të dyja programeve të parashikuara në nenin 2 të kësaj marrëveshjeje, në përputhje me legjislacionin në fuqi.

3.2 Lejet e nevojshme për zbatimin e Projektit programi i ndërtimit do të nxirren nga autoritetet përgjegjëse në bashkëpunimit me bashkitë përfituese të Projektit 

3.3 Mbikëqyrja dhe kolaudimi i punimeve, sipas parashikimeve të ligjit nr. 8402, datë 10.9.1998, “Për kontrollin dhe disiplinimin e punimeve të ndërtimit”, të ndryshuar dhe VKM-së nr. 354, datë 11.5.2016, “Për miratimin e manualit të tarifave për shërbime në planifikim territori, projektim, mbikëqyrje dhe kolaudim”, për programin e ndërtimit do të realizohen nga bashkitë përfituese.
3.4 Kontraktorët, nënkontraktorët dhe konsulentët për realizimin e Projektit do të përzgjidhen nga Donatori.

3.5 Bashkitë përfituese do të marrin përsipër të garantojnë vendosjen në dispozicion të Donatorit të sheshit të ndërtimit, si dhe të gjithë dokumentacionit të nevojshëm (leje, licenca autorizime etj.) për realizimin e Projektit.

3.6 Në lidhje me parcelat, truallin ku do të kryhen punimet, dorëzimi i shesheve të ndërtimit do të bëhet nga bashkitë përfituese. Të gjitha lejet e nevojshme, me qëllim realizimin e këtij Projekti, do të sigurohen nga autoritetet përgjegjëse të Republikës së Shqipërisë në përputhje me legjislacioni shqiptar, nëpërmjet bashkive përfituese.

3.7 Monitorimi i zbatimit të Projektit do të bëhet nga bashkitë përfituese.

3.8 Donatori, sipas kësaj marrëveshjeje, do të përfitojë lehtësirat fiskale në përputhje me aktin normativ nr. 9, datë 16.12.2019, të Këshillit të Ministrave, dhe parashikimeve të legjislacionit fiskal, në kuadër të procesit të rindërtimit.

3.9 Në përfundim të realizimit të Projektit, Donatori u përgatit listën e inventarit dhe dokumentacionin përkatës të Projektit bashkive përfituese.

3.10 Të gjitha procedurat (veprimet) përfundimtare të pranimit të Projektit, do të kryen nga bashkitë përfituese, në përputhje me aktin normativ nr. 9 , datë 16.12.2019, “Për përballimin e pasojave të fatkeqësive natyrore” dhe akteve nënligjore në zbatim të tij, si dhe legjislacionin në fuqi.

Neni 4

Njoftimet dhe komunikimet

4.1 Çdo njoftim që do t’i jepet një Pale dhe çdo komunikim tjetër në lidhje me këtë kontratë do të bëhet me shkrim dhe do t’i dërgohet dorazi ose me postë rekomande në adresat e mëposhtme:

“Caritas Shqiptar” 

Adresa: Rruga “Don Bosko”, nr. 4, Tiranë
Email: caritasalbania@caritasalbania.org 

Tel.: ++355 4 22 30088 Fax: ++355 4 22 34327 

Çdo njoftim ndaj pranuesit të donacionit do të adresohet te:

Ministri i Shtetit për Rindërtimin
Adresa: Bulevardi “Dëshmorët e Kombit”, nr. 1, Tiranë
https://rindertimi.gov.al/
Email: Sekretariati.Rindertimi@kryeministria.al

Çdo ndryshim i adresës i njërës Palë do duhet t’i njoftohet me shkrim Palës tjetër.

Neni 5

Ndryshimet

5.1 Çdo ndryshim i rregullimeve apo i kushteve të kësaj marrëveshjeje do të bëhet me shkrim me një amendament të kësaj marrëveshjeje, e cila duhet të nënshkruhet nga përfaqësuesit ligjorë të Palëve.

Neni 6

Zgjidhja e mosmarrëveshjeve

6.1 Të gjitha mosmarrëveshjet e mundshme që do të lindin nga interpretimi ose zbatimi i kësaj Marrëveshjeje Bashkëpunimi do të zgjidhen me bisedime mes Palëve, në kuadër të vullnetit të mirë. 

Neni 7

Konfidencialiteti

7.1 Informacionin, dokumentacionin dhe plan-projektet që Palët do të shkëmbejnë me njëra-tjetrën, në lidhje me realizimin e Projektit, do t’i përdorin vetëm për qëllimet e përcaktuara dhe nuk do t’i transferojnë ato te një palë e tretë, pa marrë pëlqimin me shkrim të Palës që i ka siguruar ato. 
Neni 8

Hyrja në fuqi dhe vlefshmëria

8.1 Kjo Marrëveshje Bashkëpunimi hyn në fuqi në momentin e nënshkrimit të saj dhe është e vlefshme deri në realizimin e objektit.

Përfundimi i kësaj Marrëveshjeje Bashkëpunimi nuk do të ndikojë në projektet dhe në aktivitetet në vazhdim ose të përfunduara.

Për sa më sipër, të nënshkruarit, kanë nënshkruar kontratën në 4 (katër) origjinale. 

	Nënshkruar në Tiranë,

MINISTRI I SHTETIT PËR RINDËRTIMIN

CARITAS SHQIPTAR

Drejtor


4

